

ประกาศโรงเรียนบ้านกระถุน

เรื่อง การขึ้นบัญชีและยกเลิกบัญชีผู้ผ่านการคัดเลือกได้ในการการสอบคัดเลือกเพื่อจ้างเป็นอัตราจ้างผู้ปฏิบัติงาน

ธุรการโรงเรียน ปีงบประมาณ พ.ศ. ๒๕๖๒

สังกัดสำนักงานเขตพื้นที่การศึกษาประถมศึกษาศรีสะเกษ เขต ๑

ตามที่โรงเรียนบ้านกระถุน สังกัดสำนักงานเขตพื้นที่การศึกษาประถมศึกษาศรีสะเกษ เขต ๑

ลงวันที่ ๑๕ พฤศจิกายน ๒๕๖๑ เรื่อง รับสมัครคัดเลือกบุคคลเพื่อจ้างเป็นอัตราจ้างผู้ปฏิบัติงานธุรการโรงเรียนปีงบประมาณ พ.ศ. ๒๕๖๒ ซึ่งรับสมัครสอบคัดเลือกระหว่างวันที่ ๑๙ – ๒๓ พฤศจิกายน ๒๕๖๑ โดยดำเนินการสอบข้อเขียน ภาคความรู้ความสามารถตามขอบเขตภารกิจและหน้าที่ ความรู้ทั่วไปความสามารถทางภาษาไทยความสามารถในภาระงาน ความสามารถในการคิด และความรู้ทางคอมพิวเตอร์ และสอบสัมภาษณ์(การประเมินความเหมาะสมกับตำแหน่ง) ในวันที่ ๒๖ พฤศจิกายน ๒๕๖๑ ไปแล้วนั้น

บัดนี้ การดำเนินการสอบคัดเลือกดังกล่าวได้เสร็จสิ้น จึงประกาศผลการสอบคัดเลือกเพื่อจ้างเป็นอัตราจ้างผู้ปฏิบัติงานธุรการโรงเรียน ปีงบประมาณ ๒๕๖๒ โดยเรียงลำดับที่จากผู้สอบได้คะแนนรวมทุกภาคจากมากไปหาน้อย ในกรณีที่ผู้สอบแข่งขันได้คะแนนรวมเท่ากัน ให้ผู้ได้คะแนนสอบข้อเขียนมากกว่าอยู่ลำดับที่ดีกว่า หากยังได้คะแนนสอบข้อเขียนเท่ากันอีก ให้ผู้ที่ได้รับเลขประจำตัวสอบก่อนเป็นผู้ที่อยู่ลำดับที่ดีกว่า ตามบัญชีรายชื่อผู้สอบแข่งขันได้ แนบท้ายประกาศนี้

**๑. การจัดจ้าง**

๑.๑ โรงเรียนบ้านกระถุน จะเรียกตัวผู้ที่ได้รับการคัดเลือกมารายงานตัวเพื่อทำสัญญาจ้างครั้งแรก โดยใช้ประกาศขึ้นบัญชีผู้ได้รับคัดเลือกเป็นการเรียกตัวผู้มีสิทธิ์ได้รับการจัดทำสัญญาจ้างตามลำดับที่ประกาศผลการคัดเลือกไว้ สำหรับการจัดทำสัญญาจ้างจะดำเนินการได้ต่อเมื่อได้รับแจ้งเรื่องงบประมาณจากสำนักงานคณะกรรมการการศึกษาขั้นพื้นฐาน

๑.๒ ปริญญาบัตร ใบแสดงผลการเรียน หรือหนังสือรับรองคุณวุฒิ ต้องผ่านการอนุมัติจากผู้มีอำนาจไม่หลังวันเปิดรับสมัครสอบคัดเลือกวันสุดท้าย

๑.๓ ต้องเป็นผู้มีคุณสมบัติตรงตามคุณสมบัติเฉพาะตำแหน่งที่ประกาศสอบคัดเลือก หากผู้สมัครสอบคัดเลือกได้รายใดมีคุณวุฒิไม่ตรงตามคุณสมบัติเฉพาะตำแหน่ง หรือขาดคุณสมบัติตามมาตรา ๓๐ แห่งพระราชบัญญัติระเบียบข้าราชการครูและบุคลากรทางการศึกษา พ.ศ. ๒๕๔๗ และที่แก้ไขเพิ่มเติม

๑.๔ การเรียกตัวผู้สอบคัดเลือกได้มารายงานตัวเพื่อจัดทำสัญญาจ้าง โรงเรียนบ้านกระถุนจะทำหนังสือเรียกตัวผู้ได้รับการคัดเลือกโดยตรงเป็นรายบุคคล ก่อนวันที่รายงานตัวไม่น้อยกว่าสิบวันนับตั้งแต่ประทับตราลงทะเบียนของไปรษณีย์ต้นทางตามที่อยู่ที่ปรากฏตามเอกสารที่สมัคร อนึ่งผู้ที่ได้รับการคัดเลือก ซึ่งได้รับการจ้างเป็นอัตราจ้างผู้ปฏิบัติงานธุรการโรงเรียนไม่มีข้อผูกพันในการนำไปสู่การบรรจุหรือปรับเปลี่ยนไปตำแหน่งลูกจ้างประจำหรือข้าราชการในระหว่างปีงบประมาณ หากปรากฏว่าเป็นผู้ที่ขาดคุณสมบัติตามที่กำหนดหรือมีความรู้ความสามารถ ความประพฤติไม่เหมาะสม ผู้มีอำนาจจ้างอาจบอกเลิกจ้างโดยไม่ต้องแจ้งให้ทราบล่วงหน้าและจะเรียกร้องสิทธิ์ใดๆ ไม่ได้

๑.๕ ผู้ที่ได้รับการคัดเลือกและจัดจ้างเป็นผู้ปฏิบัติงานธุรการโรงเรียน เมื่อได้รับหนังสือส่งตัวไปปฏิบัติหน้าที่ในโรงเรียนแห่งใดแล้ว ต้องไปรายงานตัวเข้าปฏิบัติหน้าที่ตามกำหนดเวลาในหนังสือส่งตัวนั้น หากพ้นกำหนดดังกล่าวจะถือว่าสละสิทธิ์

**๒. การขึ้นบัญชีผ่านการคัดเลือก**

ผู้ได้รับการคัดเลือกจะได้รับการจัดจ้าง ตามจำนวนตำแหน่งที่ประกาศรับสมัครโดยจะขึ้นบัญชีผู้ได้รับการคัดเลือกไว้ไม่เกิน ๑ ปี นับตั้งแต่วันประกาศผลการคัดเลือกในตำแหน่งเดียวกันใหม่ หรือเมื่อสำนักงานคณะกรรมการการศึกษาขั้นพื้นฐาน และหรือโรงเรียนบ้านกระถุนเปลี่ยนแปลงลงเป็นอย่างอื่น

**๓. การยกเลิกการขึ้นบัญชีผู้ผ่านการคัดเลือก**

ผู้ผ่านการคัดเลือกจะถูกยกเลิกการขึ้นบัญชีเมื้อผู้นั้นมีกรณีใดกรณีหนึ่ง ดังต่อไปนี้

๓.๑ ผู้นั้นขาดคุณสมบัติสำหรับตำแหน่งที่ได้รับการคัดเลือก

๓.๒ ผู้นั้นไม่มารายงานตัวปฏิบัติหน้าที่ตามที่กำหนด

๓.๓ ผู้นั้นได้รับการจัดจ้างแล้ว

๓.๔ ผู้นั้นขอสละสิทธิ์


๓.๕ ผู้นั้นไม่สามารถเข้าปฏิบัติหน้าที่ตามที่กำหนดเวลาที่ได้รับการจ้างได้

๓.๖ กรณีที่ตรวจสอบภายหลังพบว่า ผู้สมัครใดเป็นผู้ขาดคุณสมบัติตามเกณฑ์ที่กำหนดให้ถือว่าบุคคลนั้นเป็นผู้ขาดคุณสมบัติที่จะได้รับการจัดจ้าง ทั้งนี้หากได้รับการจัดจ้างแล้ว ต้องถูกยกเลิกสัญญาจ้างและจะเรียกร้องสิทธิใดๆ มิได้

๓.๗ การดำเนินการสอบคัดเลือก หากปรากฏว่ามีการทุจริตหรือส่อไปในทางไม่สุจริตหรือดำเนินการผิดพลาดอันอาจเกิดความไม่เป็นธรรม โรงเรียนบ้านกระถุนจะพิจารณาแก้ไขหรือยกเลิกการสอบแข่งขันได้

อนึ่ง ผู้ใดจะอุทธรณ์โต้แย้ง หรือคัดค้านประกาศฯ นี้ ให้อุทธรณ์โต้แย้ง หรือคัดค้าน ต่อผู้ออกประกาศฯ ภายในสิบห้าวันนับแต่วันประกาศ

ประกาศ ณ วันที่ ๒๖ พฤศจิกายน พ.ศ. ๒๕๖๑



(นางรัตน์ฐาภัทร ดีพร้อมคุณาสิน)

ผู้อำนวยการโรงเรียนบ้านกระถุน

**บัญชีรายชื่อผู้ผ่านการคัดเลือกได้**

**ในการสอบเพื่อคัดเลือกเพื่อจ้างเป็นอัตราจ้างผู้ปฏิบัติงานธุรการโรงเรียน ปีงบประมาณ พ.ศ. ๒๕๖๒**

**โรงเรียนบ้านกระถุน**

**สำนักงานเขตพื้นที่ศึกษาประถมศึกษาศรีสะเกษ เขต ๑**

**(แนบท้ายประกาศโรงเรียนบ้านกระถุน ประกาศ ณ วันที่ ๒๖ พฤศจิกายน ๒๕๖๑)**

|  |  |  |  |
| --- | --- | --- | --- |
| **ที่** | **เลขประจำตัวผู้สมัครสอบ** | **ชื่อ – สกุล** | **หมายเหตุ** |
| ๑ | ๐๐๑ | นางสาวสินีนาฏ ยาหอม |  |